  Виталий Пронин Декабрьлэн кутсконаз йыртэмась сӧсыртӥз полициын ужасез. Шӧмаськем воргорон полицейскойлэн тыбыраз электрошокерен сётӥз. Югдурез утись йырсазьзэ ыштӥз. Нялтас вераса, полицейскойёс вылэ урдскон учыръёс туэ 200 пала пусъемын ни. Учыр тазьы луиз. Ижын «Петровский» вуз карон центр палан пыд вылаз шонаськыса сылӥз воргорон. Юэм йырын со ассэ туж йӧнтэм возиз. Ульчаын 10 час ӝыт, нош шӧмаськем пиосмурт мынӥсь-ветлӥсьёс шоры урдскыны дась, жоб кылъёсын кесяське. Полицилэн патрулез - кык мурт. Соос кудӟем муртэ ОВД-е нуыны чаклазы. Валамон, воргорон пумитъяськиз, озьы ке но югдурез утисьёсын ӵош вамыштӥз.Постэ вуон азязы мышказы потӥз эшшо одӥг воргорон. Таиз огез полицейскойлэн тыбыраз электрошокерен шӧдтэк шорысь васькытӥз. Патруль нуись мурт усиз, огдырлы йырсазьзэ ыштӥз. Ярам, учыр луиз полицилэн постэз дорын - йыртэмасез кырмыны юрттӥзы мукет ужасьёс.- Шараямы, электрошокерлэн кузёез - 28 аресъем воргорон. Со нокытын но уг ужа. Азьвыл такси нуллэ вылэм, со ужаз ик басьтэм кышкыт кивалтос - электрошокер, - вера МВД-ын ужасьёсты кышкытлыклэсь утёнъя ёзысь оперативно-розыскной частьлэн кивалтӥсез Фанис Зарипов.Пиосъёс вуз карон центр азьын ӵош тордо вылэм. Полициын ужасьёс эшсэ кырмемзы бере воргорон юлтошезлы юрттоно кожам. Нош табере Уголовной кодексысь 318-тӥ статьяя йыртэмасьлы кыл кутон лякыны луоз - вить арлы пытсэт сьӧры келяны быгатозы. Ярам, сӧсыртэм полицейскойлэн тазалыкезлы бадӟым кышкытлык ӧз кылды. Электрошокерен пумиськылэмез сярысь табере тодаз вайытоз сутскем бервылыз. Югдурез утись больницаысь лэземын ни.Фанис Зарипов шуэ, таӵе кышкыт учыръёсы ӵемгес шедё патрульын, охранаын, ДПС-ын ужасьёс, оперативникъёс. Туэ ар куспын соос вылэ урдскылэм йыртэмасьёслы пумит 98 уголовной уж ӝутэмын ни. Закон чурыт ке но, кечат-вамат корт сьӧры визьмаськыны нокинэ ӧз на келялэ. Ваньмаз сямен учыръёсын условной амалэн кыл кутон сёто.Полициын ужасьёсты мыскыллян (оскорбление) дунъяське Уголовной кодексысь 317-тӥ статьяя. Туэ кылзэс кузь лэзьясьёслы пумит 122 уголовной уж ӝутэмын ни. Но пусйыны кулэ созэ: та йыртэманъёс арысь аре ичигес кылё. Уго оглом законэз тӥян учыръёс но сино бере, полицейскойёсты мыскыллян но ӧжытгес тупа.Зэм, куддыръя югдурез утён удысын ужасьёслы бадӟымгес юрттэт кулэ. Кылсярысь, кыӵе ке кышкыт уголовной ужез сэрттыку, полицейскоез яке солэсь семьязэ быдтон сярысь кышкатӥсьёс вань ке. Соку соосты утёнъя нимысьтыз программа ужаны ӧдъя. Соя адямиосты полицилэн квартираяз возёно, куддыръя бордазы охрана сётоно луэ.Елена Скворцова. Теги: Иж Полиция  